khistorydata/jeongjo-sjw-relations huggingface dataset:
정조 17년
左議政金履素箚曰伏以臣近因日候猝寒宿病之外添以感冒床簀委呻益復㱡㱡適値賓對之當次尤切瘝曠之爲愧卽伏聞判尹具庠以向日籌司捧甘事費辭陳章譏切廟堂臣於此已不容其晏然而繼有本司堂上譴罷及泮堂特遞之命則在臣私心益不勝其萬萬慙悚蓋於近年以來懸房原屠亦不得充數典僕輩生理漸至蕭然而法司禁吏憑藉疊屠多般橫侵以是之故庚戌泮堂曾有所陳達出擧條嚴飭今春又以此事纔有經稟而自本館申飭則頗有其效而獨京兆不革此弊依舊見侵故該堂相議更據已例有所捧甘而臣果與聞之至於下語之失亦且看過於輪示之際而未能覺察苟論其咎臣實爲首不但止於不之董飭而僚堂被譴臣獨倖逭惶忱之極靡所自措不得不冒眛自列仰瀆宸聽伏乞聖明亟命竝勘臣罪以警具僚以安私分千萬幸甚答曰省箚具悉卿懇禁吏苟有作奸其所懲治何律不可而發甘措語豈必如是爲之然後方可以令行禁止耶所惜者體貌也卿其與聞則予所致慨倍有甚於新拜之端揆旣往已矣望須留意於來頭至於僚堂被譴臣獨幸逭云云尤萬萬不然昨日處分毫不涉於替勘則在卿等有甚難安卿須安心視事仍傳曰此批答遣史官傳諭
정조 17년
同成均徐有防疏曰伏以臣於昨夜伏聞因判尹具庠陳疏有備堂問啓之命卽爲馳到朝房則兩僚堂已爲書納矣非但更鼓向深不敢煩瀆僚堂所對略陳事實而又擧臣姓名則僚堂問啓便是臣問啓故退與僚堂伏俟處分矣及伏承批旨一遞一罷臣則幸逭惶懍恧蹙不知措躬之所也臣於泮堂及京兆竊嘗屢叨而久蹲深知泮民充闕之由禁吏捉疊之弊大抵泮僕疊屠非但法司禁之本館禁之非但本館禁之卄四懸房互相禁之以其無端疊屠利分害切於當日當次之人故也其禁至嚴其法至密一有疊屠不待法司本館之推促而渠先捉納格例然也然此是泮僕業盛時事也至於近年則泮業日就凋殘牛價日益騰踊通計一朔闕者居半隻牛賣買衆肆爭奪至有藏名抽筒之擧則以何財力容手於疊屠二字而所謂法司禁吏當其出禁之時捨却應捉之私宰輒走懸房不辨新舊稱以疊屠以爲塞責呈課之計則本館始以當次應屠帖文充闕兩件事據實往復聽否無常而如是之際泮民之酷被侵虐已無餘地矣應屠者之橫被固已怜惻而雖以帖文補充者言之前旣闕矣後何充矣而此亦有由焉蓋三法司之贖錢出自懸房者以卄四懸房一日一屠爲準雖或多闕毋得加減故不得不有帖文充闕之例而此亦自官照管毋敢容奸則其曰疊屠云者卽是艱辛辦備補其一日一屠之數而已而此亦多致仍闕則非疊屠而謂之疊屠自法司徵贖在法司爲疊贖在泮僕非疊屠皎然明甚此所以前後泮堂之筵奏蒙允而捧甘申飭者也其後法司壹是遵行無相侵越向來判尹臣具庠忽有疊屠之捉故臣與前僚堂沈煥之或文移或口喝明言其補充委折杖囚多日始爲或放或贖矣日前右尹臣宋鍈復有此事而適當籌坐之日諸泮僚同聲相議略申前後筵奏更爲捧甘申飭使三法司瞭然知有帖文者毋敢捉禁而已則具庠之看作創見盛氣張皇截去頭尾抑勒爲說殆若本館則任其犯法京兆則獨爲守法者然詆斥泮堂之不足以至於侵及廟堂臣誠莫曉其所以也噫牛禁一事務農之大政法意所在本自嚴重而況於近日臺臣言之廟堂飭之苟使泮僕有眞箇近似於疊屠之事則臣與諸僚固當先爲摘發先爲移送豈於法司見捉之後乃有容匿之理而今玆疏語自家則自處以守法他人則歸之於不守法至以曲護不法之泮人長惡益疾爲言斥之者雖甚容易被斥者豈不疲惱乎至於泮訟云云凡係泮僕爭訟毋論大小輒令主管堂上自辟郞官主之者自有定式則具庠或未之詳而有此攙及也耶當初與泮僚往復者臣也伊後與籌僚捧甘者臣也而又於甘辭輪示之際莫之審察者亦臣也人言之來見輕受侮已無異同而及夫兩僚問啓致勤處分罷遞之罰不及臣身在臣區區私義何敢獨自晏然而其於朝家刑政寧用若是斑駁乎玆敢竊附首實之義仰陳同罪之請伏乞聖明亟削臣所帶洋堂之任以爲尊法紀伸廉防之地焉此際伏見朝紙刑曹判書臣李文源新除洋堂矣一館竝據亦涉難安以此以彼公私兩妨泮職去就尤非可論竝賜鑑諒千萬幸甚答曰省疏具悉卽日處分卽謂甘辭之大關體貌至於非疊屠而毋得以疊屠橫侵自有前禁則辭疏云云可謂題外兼帶泮任公格應遞云依施
정조 17년
癸丑十月初十日辰時上御重熙堂左副承旨入侍時左副承旨鄭大容假注書洪樂游記注官承膺祚記事官徐有聞一提學鄭民始以次進伏訖上命書判付訖民始曰本營軍需尙患不敷欲求不關於經費無害於民邑者以爲拮据之道而嶺南鳴旨島鹽自監營給價煮取發賣公用名曰官鹽今若於此加煮二千石而監營則每石給價二兩五錢云此則加給五錢以爲一石三兩之價而亦依監營官賣例發賣則鹽丁必樂赴矣三漕倉每年應上下米中有以錢換給者以賣鹽之錢移給漕倉換米二千石仍令添載於漕船而上納則事事便好與曾經道伯人商議則以爲此事行之無弊云自明年依此擧行何如上曰依爲之出擧條民始曰軍兵奉足之預下者只論父母與妻而一年內幾次預下無一定之式依訓局例一年內無過兩次事定式施行至於預下軍兵之有頉或除汰者仍以蕩減雖有他軍門之例而還下各該軍門者旣有該軍門奉足則亦爲蕩減殊無意義且各營軍兵之移屬本營者先下奉足自該營計減以送則還下軍兵預下條之移捧於該營奉足條亦可爲傍照之例依此定式施行何如上曰依爲之出擧條民始曰本廳經用近益苟簡不可無變通西關嶺南穀多邑作錢條皆是常賑穀而每年作錢者都送戶曹至於本廳則需用不足而無一取用者實無意義自今年嶺南穀多邑耗條中限一千三百石屬之本廳與道內砲糧米相換移送漕倉添載上納以補支用爲好以此定式施行何如上曰依爲之出擧條命退承史諸臣以次退出
정조 17년
癸丑十月初十日午時上御重熙堂行左承旨入侍時左承旨李在學假注書洪樂游記注官承膺祚記事官徐有聞以次進伏訖上曰卿再當專對之行可謂輕車熟路矣近來此行不無辱國之弊卿等必須審愼也在學曰臣猥以無似再膺專對重任烏得免僨事之歎而近來象譯輩凋殘實無蘇救之方以其凋殘也故奸弊層出矣上曰然矣卿與上价須思矯救之道也仍命書右議政金憙胥命啓辭批旨及左議政金履素箚子批答訖上曰王大妃殿進御加味養胃湯限十貼自今日一貼式煎入出榻敎上曰卿之辭朝不遠供處似難矣仍命書傳敎曰左承旨許遞前望單子入之待下批牌招察任命退承史以次退出
정조 17년
行都承旨徐邁修坐行左承旨閔台爀坐右承旨李勉兢坐直左副承旨南公轍內閣直右副承旨徐有秉坐同副承旨姜彝正坐直注書徐有聞仕一員未差假注書鄭文始仕直事變假注書李弘達仕
정조 17년
徐有秉啓曰大司憲林蓍喆執義宋翼孝掌令鄭毅祚持平南涑安廷善呈辭掌令姜鳳瑞在外監察茶時之意敢啓傳曰知道
정조 17년
徐邁修啓曰判義禁洪檍除拜後過三日不爲出肅依定式推考警責仍卽牌招察任何如傳曰允
정조 17년
吏曹口傳政事注書徐有聞單付
정조 17년
傳于李勉兢曰科次入侍
정조 17년
傳于李勉兢曰輪對官入侍
정조 17년
李勉兢以備邊司言啓曰兵曹參判林濟遠上疏批旨內卿疏盛言祛帖裏用軍服之爲實用而節財之要道考據該洽分柝纖細至引孝廟朝故事以明之仍請沛然行之向於重臣李文源筵奏也未能言下卽諾付之從違之間者特以因俗制治之義欲聞物情之便否卿之所請又如此令廟堂廣詢大臣諸宰指一稟處行判中樞府事朴宗岳箚子批旨軍服事賓筵日僉議之如出一口太涉於鶻突矣今卿立異之論也亦可意卿箚以孝廟朝已試之有例爲證而可行於侍衛不可行於百官云者抑似然矣又曰竝存軍服戎服或行或否於城內外則其弊其費如前一般云云亦果然矣旣有廣詢稟處之命此箚令廟堂一體看詳事命下矣發遣郞廳收議於大臣諸宰則領中樞府事蔡濟恭以爲病思昏眩不能可否云行判中樞府事金鍾秀以爲祛帖裏用軍服之論蓋以身章制度別無意義實用便否大關利害則重臣之奏宰臣之疏人孰有異論而唯是國法每以變制爲重人情亦以創睹爲訝今若先從陵幸時侍衛與近臣爲始徐觀來頭便否然後次及百官班不害爲持重試可之道否區區賤見不專以省費惜才言也唯在聖上博詢而審處之云兵曹判書鄭好仁以爲軍服便好事曾與諸臣已多商議淺見與守禦使無異同云矣壯勇大將金持默以爲軍服戎服之竝用於行陣旣涉繁冗不甚簡當而重臣宰臣之奏語陳章皆出於省文具而從舊制之宜則極爲便當此後隨駕服色俱以軍服定制則似好云訓鍊都正趙心泰以爲今以大小侍衛及郊外行幸時陪扈諸臣祛其戎服之具創以軍服之制一同改行之意重臣筵奏宰臣疏論槪出於取簡便切實用之意而亦寓夫惜財省弊之道臣亦無異議云禁衛大將李漢豐以爲戎服之制旣無意義又其運用太不簡便宜有變通之論厥惟久矣今若常時侍衛及城外行幸時百官服色一依宰臣林濟遠之疏論皆以軍服定制則實合事宜而至於雀羽象毛之竝用法意有在則爲其辨別或用或否恐涉如何且軍校之中亦有資級高下則服色之皆仍其舊各隨其方者或似混雜云行司直鄭民始戶曹判書沈頤之右參贊洪秀輔行副司直徐有防吏曹判書金思穆禮曹判書閔鍾顯行副司直李秉鼎以爲臣等軍服之議向日賓對已陳淺見今無更議者云變更舊制理宜審愼此所以有判府事朴宗岳之箚論而臣等之意以爲軍服戎服俱是陪衛之服而一班之內或着軍服或着戎服區別全無意義儀章徒致繁冗況羽笠廣袖之不便於戎行誠如諸議戰笠狹袖之試用於陪班旣有古例苟不悖於義而便於用則不必以變更爲拘純用軍服一定其制則恐合於省繁從便之道矣凡城外行幸時則侍衛及百官竝用軍服城內動駕及殿座時則侍衛之官只用軍服朱笠帖裏之制自當革罷矣此外緞紗紬苧之隨品分別等細小節目竝須定制後更令有司商確定式以爲頒示遵用之地似合事宜因此而又有不可不釐正者大抵近來縉紳之公服袖袂漸益廣闊殊非古例而至於皁隷輩帖裏之袖亦隨而廣幾至全帛之歎實多濫費之弊亦令爛商矯救之方公服袖袂一遵古式皁隷帖裏務從短狹恐不無復古省費之實效且所謂氅衣雖是燕居所着亦係朝官之服而公服之裏旣用靑色私室之中必着白衣此亦不但斑䮕無義徒作糜費之資況於先朝亦嘗嚴禁白衣則及此衣章釐改之時尤宜永禁白氅以矯習俗矣上裁何如傳曰雖是無於古之事苟有所益當斷然行之況此軍服之式自昔有之又況溫幸所御載於儀文者乎然諸說皆以祛戎服然後當用軍服爲言而笠與帖裏旣屬舊制咸興本宮亦有藏奉之本則戎服不可祛也軍服通用事置之兩條附陳事當言於登對時矣
정조 17년
傳于姜彝正曰坐直承旨入侍
정조 17년
以校書校理柳英喆承文副正字李垿專經文臣殿講居不禁推傳旨傳于姜彝正曰與武臣居不人各於本司入直能誦後草記替直
정조 17년
徐邁修啓曰司饔院官員以監膳提調意啓曰漁夫貢人等呼訴內卽今冬節已屆魚族隱入設綱屢日終不捉得闕供生事迫在朝夕云每年如此之時以他可合之魚及活鷄例有參半代封之規而莫重御供自下不敢擅便惶恐敢啓傳曰代封
정조 17년
徐有秉以兵曹言啓曰專徑武臣居不人各於本司入直能誦後草記替直事命下矣依下敎闕內各廳官員及其餘各司官員各營將官能誦間入直之意敢啓傳曰知道
정조 17년
李勉兢以訓鍊都監言啓曰依傳敎武臣殿講居不本局哨官李仁達能誦間使之入直於南營之意敢啓傳曰知道
정조 17년
李勉兢以禁衛營言啓曰依傳敎專經武臣殿講時居不本營哨官李鎭國金仁喆今日爲始能誦間入直本營之意敢啓傳曰知道
정조 17년
李勉兢以御營廳言啓曰依傳敎專經武臣殿講時居不本廳把摠徐有建今日爲始能誦間入直於東營之意敢啓傳曰知道
정조 17년
李勉兢以摠戎廳言啓曰專經武臣居不人各於本司入直能誦後草記替直事命下矣依傳敎本廳哨官沈能誦間入直于鍊戎臺本營之意敢啓傳曰知道
정조 17년
癸丑十月十一日卯時上御熙政堂親臨專經文武臣日次儒生殿講入侍時行都承旨徐邁修行左承旨閔台爀右承旨李勉兢左副承旨鄭大容右副承旨徐有秉同副承旨姜彝正假注書洪樂游鄭文始記注官承膺祚記事官徐有聞檢校直提學徐有防徐鼎修檢校直閣南公轍文臣殿講考官行判中樞府事朴宗岳行司直鄭民始戶曹參判金履禧參考官行副司直李義弼成均館直講李肇源弘文館副應敎鄭東榦兵曹正郞洪大協武臣殿講考官行刑曹判書李文源戶曹判書沈頤之行副司直徐有大參考官行副護軍南志默副司果李貞運前正郞朴吉源成均館典籍韓用鐸以次侍立上具翼善冠衮龍袍出陞座諸試官應製應講人入拜位引儀唱行四拜禮訖諸臣進伏宗岳曰聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣上曰昨日上齋生皆令待令而不爲入庭坐直承旨若能分明指揮豈有未及之理乎命書榻敎曰坐直承旨及大司成從重推考邁修曰副應敎鄭東榦旣入闕中不爲肅謝推考警責何如上曰依爲之出擧條命書榻敎曰殿講試官朴宗岳徐有防趙宗鉉李義弼李肇源鄭東榦洪大協製述試官爲之又命書榻敎曰今日日次儒生殿講時治經生外以製代講又命書榻敎曰行副司直趙宗鉉李致中徐有防文臣殿講試官加差下武所試官朴吉源李貞運文臣殿講進去又命書榻敎曰翰林徐有聞口傳還付注書先入侍後謝恩仍命文武臣儒生試官開講訖上命有防書銘題後敎台爀勉兢等曰今日卽國初誕日以製代講意有在焉當賜第卿等以試所承旨仍爲坐此收券此意傳于諸生處引儀唱禮畢諸臣以次退出
정조 17년
癸丑十月十一日申時上御誠正閣科次入侍時行左承旨閔台爀右承旨李勉兢同副承旨姜彝正假注書鄭文始記注官金良倜承膺祚檢校直閣南公轍考官行判中樞府事朴宗岳行副司直徐有防趙宗鉉參考官副司直李義弼成均館直講李肇源弘文館副應敎鄭東榦兵曹正郞洪大協以次進伏上命宗岳等考券訖命書傳敎曰今日御題可以知逢是日識是日之意況以製述行之居首當用殿講純通例頌居首三下一生員李東萬直赴殿試之次生員李鈺趙冕鎭進士宋翼淵南巖老趙經鎭各給二分講六通一略幼學金孝秀旣未純通直赴非可論而前此一日之內十四次比較幾至十年之久伊後累次比較尙不得賜第者以其每爲之次也其在惜才之意又豈可膠守於眞箇居首之時乎亦爲直赴殿試之次通幼學愼宜學給二分略儒生各賜紙二卷筆三枝墨二笏粗儒生各賜紙一卷筆二枝墨一笏又命書傳敎曰左副承旨許遞前望單子入之待下批牌招察任上曰輪對官入侍賤臣承命出傳與戶曹正郞鄭東敎宗親府典簿洪大榮內資奉事沈師民司圃別提李可運尙瑞院副直長盧偕入進伏上曰除遺在只陳所懷東敎等曰無所懷可達者矣仍命東敎等先退上敎賤臣曰殿講居首金孝秀招入呼進退訖以俄者賞格下敎誦傳可也仍命退諸臣以次退出
정조 17년
行都承旨徐邁修坐行左承旨閔台爀坐右承旨李勉兢坐直左副承旨南公轍內閣直右副承旨徐有秉坐同副承旨姜彝正坐直注書二員未差假注書洪樂游仕鄭文始仕直事變假注書李弘達仕
정조 17년
傳于姜彝正曰入格儒生來待
정조 17년
傳于姜彝正曰入格儒生入侍
정조 17년
傳于南公轍曰京畿監司來待
정조 17년
傳于南公轍曰京畿監司入侍
정조 17년
傳于李勉兢曰如許軍號前所未見況昨日批答中舊制二字卽爲所重之意焉敢取用乎萬萬屑越還給該堂遞差
정조 17년
以咸鏡監司金華鎭狀啓薦新生文魚生大口限內不得封進惶恐待罪事傳于姜彝正曰勿待罪事回諭
정조 17년
判尹具庠疏曰伏以臣誤因職掌敢陳迷見及承批旨丁寧諄複有以仰維之明無微不燭問備之罰匪怒伊敎臣誠不勝惶蹙繼以攢祝重臣問啓之對受誨滋甚大僚譏逼之引難安亦甚而不敢遽然言私姑且泯默度日今者一重臣之疏又出而侵斥似無顧藉遣辭亦多疑眩甚矣臣之到處困惱一至於此也玆敢略暴事實以備照察焉臣於前月出禁時連捉疊屠新肉執贓從人立證親自究覈無復可疑而其中又有結縛禁隷鎖於懸房者卽以此狀移文本館則本館回移乃曰二月十三日殿講時聖敎若曰疊屠事永罷之意自備局申飭爲敎故以此意捧甘三法司矣今則雖一日十屠非法司所知法司禁吏如入於懸房近處是犯禁也云云臣以甘結來否問於府中則不知問於秋曹則又不知要見文蹟於本館而又無答臣府其可未聞成命而遽從移文乎依前發禁事理固然而重臣所謂泮堂之筵奏蒙允捧甘申飭云者何也又謂其後法司壹是遵行而判尹具庠忽有疊屠之捉云者亦何也今番捧甘若如重臣之言但申飭法司使前有帖文者毋敢捉禁而已則是臣已擧行有何一言半辭自付執藝之義而至於禁隷不得現影於懸房者誠非細故不得不有言臣則就此一事平說道理而重臣之目以盛氣張皇抑勒爲說者亦未知其何也捧甘出自備局則自然語到固非侵及也館隷漸易放恣則而又害之亦非祗斥也重臣之多少說話還見其過費聲氣也大抵備局之捧甘重臣之疏啓爲說甚多而不過曰禁隷作奸也曰闕屠元數也曰本館査出也禁隷之弊奚獨疊屠潛屠亦然奚獨牛禁諸禁亦然臣於出禁之後必也從而廉探如臣庸愚昏劣尙未有所摘出而其欲痛治嚴徵何獨有異於本館哉闕屠之充帖文虛實雖不可盡信有印跡而無僞端者則輒皆許施未嘗勒徵就以向來推斷者言之一日三屠眞贓旣露一則應屠者也一則充闕者一則乃疊屠者故應屠充屠一竝勿論雖使本館當之亦何異於本府也哉惟是本館査出誠未知其有何謀策而趨利之徒巧計百出雖使潛出禁隷旁蹊搜探猶患其不能發奸而況本館之於泮人乎臣非爲本館之曲護而容奸竊恐有奸而難發臣之所以行不得者豈不然哉此皆臣之前疏中已所略卞者而毋論彼此都是支辭捧甘之精神旨定專在於禁隷之不得現影一句而臣之許多論難亦在於此一句重臣之謂以截去頭尾者未知何者爲頭何者爲尾也夫禁隷不得現影則是無疊屠之禁也疊屠之禁自是金石之典設使朝令果然革罷司法之臣國當爭執而後已今因本館一張文移惟恐或咈無復一言則虧壞舊章自臣而始臣豈爲此哉到此地頭行之固難不行亦難何幸聖敎一下瞻聆咸聳方可知所率由無復眩惑臣雖被人侵辱亦何復有餘恨哉至若泮僕爭訟無論小大輒令本館主之者重臣之疏旣已言之臣請就畢前說焉泮僕之小小相詰本館處斷未必爲不可而外人之接跡其弊不一臣不必索言而以臣所睹記仄聞都民之言以爲寧可抱冤而莫伸不可作處於泮人民情亦可見矣人必曰都民休戚係於法司者誠以秋曹京兆主管聽理如或冤屈於此則猶可得卞於彼而今乃一委本館使泮僕都民所司各異者是豈一視吾民之王政設置法司之本意也哉噫臣百謫流離萬死歸來雖荷天地之德父母之恩復起爲人備數周行有何一分氣力向人爭卞開口論事哉畏首畏尾可幸無罪卽臣塵刹圖報之一端而不意事端忽出不敢終默此非臣所樂爲而然一言脫口疑怒四至莫非臣不能見孚同朝之致尙復誰咎哉且臣之猥叨京兆今已屢遭矣數年以來人心俗習比前落下又復左右牽掣難便多端以臣無似無可鎭壓堪當之重況此臣父年今篤老臣又無他兄弟實無暫時離捨之勢近因重得寒感咬喘苦劇臣獨自持將藥餌爲事此時供劇又無其望伏乞天地父母俯賜諒察亟許鐫免以靖私義以便救護千萬幸甚傳曰日前諸堂處分非私於此重臣也卽爲廟堂之體統而亦出於惜其法司二字之稱也在重臣道理與而爲榮設有未暴之言當付無卞之科豈敢以千言萬語連章累牘有若務勝然者揆以國綱萬萬駭然原疏還給本職遞差
정조 17년
比安縣監兪漢寓疏曰伏以臣罪重違逋恩荷薄補責勵之敎渙發前席追念之恩至及於先故臣且惶且感拜命而出祗伏官次已易五箇月矣臣家世簪纓受國厚恩及至不肖之身而前後洪造與天無極薰陶拂拭驟躐淸顯又此孤露之餘得遂烏鳥之願夷險奔走殫竭心力期圖一半分報答是臣素所蓄積而況任之以民社之重當之以積弊之局庶幾夙宵不懈竭其愚知宣揚勞來之德懷保瘡痍之民以仰酬特畀之眷俯盡一日之責唯此一念炳然如丹而才短僬僥弊重丘山將欹之器起整沒策膏肓之病下藥無路怵然憂懼莫知爲計玆敢不避猥越之誅撮其大者二條而仰首一陳恭俟處分焉曰糴弊也曰軍政也本縣各穀合爲一萬八千餘石而除各年前後停捧應留一萬五千餘石之中虛錄爲萬二千二百餘石虛錄一萬二千二百餘石之中吏逋爲七千餘石民反爲五千餘石此誠他邑之所未有古今之所未聞然其爲弊亦非一朝一夕之故所由來遠矣而或父傳於子孫受於祖或以私債而移送或以結卜而換錄因循掩覆年增歲加多者累百石小不下數十包駸駸然至於莫可收拾之境而仍之以飢饉加之以死亡昔之殷富之鄕今爲殘破之里櫛比之村變成蓬蒿之墟臣於牟糴之時逐名探尋手自査櫛蓋知其徒擁虛簿指徵無處者十居四五矣雖以餘者存者言之荐歉之餘幸而有秋宜其室家相慶樂此歲豐而今乃憂之者多樂之者少安土之念薄而荷擔之思切此其故豈有他哉誠以流來之積逋迨此必充也前後之停捧逢年必起也往時雖有周遮今來已盡呈露也災年猶有可諉而豐歲無辭可托也逋戶惟思掉脫平民畏其橫徵闔境不安靡所底止然而盻盻然猶此顧望而不去者以臣出自侍從之列謂可以導此絶矜之情而仰達仁覆之天以祈僥倖之恩耳吁亦窮且慼矣臣謂吏逋民反之指徵無處者三千六百石零一切蠲冕其外可捧之類量其多寡定以年限或一二年或三四年磨以日月寬其程科俾公穀毋至專消而民力得以少紓則惟此一境之內庶有奠安之望而民邑事情將亦漸復成樣矣嗚呼國儲耗縮臣非不却顧也格外陳請臣極知嚴畏也誠以不如此積瘼無可蘇之期而餘穀無可捧之望循姑息之跡長奸弄之習將使一縣之衆長在不生不滅之科竟不知歇泊之何地寧不大可憫然也哉以言乎軍政則本縣元戶爲二千九百十九戶而除武科出身班戶元額校生忠翊忠義忠順驛屬寺奴婢病人工匠官奴婢吏隷等種種雜頉應役閑丁不過五百戶零此壬子式成籍而竝計獨戶殘戶也昨今年散亡於饑疫者又不知幾戶則見今所存大略計之不滿四百戶矣而軍摠則騎步兵五百九十二名訓局砲手保九十三名禁御兩營軍保及上番時資裝保四百八十一名司饔院諸員六十四名均役廳選武六十名禁軍保袱直扈輦保三十八名京驛保樂工生保補充隊弓矢人鐵稅匠等爲三十三名下納水軍武學炭射夫三百四十八名東萊硫黃軍架山城丁軍監營在家作領軍官巫夫軍牢二十七名醫生保人一百五十名束伍別隊步軍隨率保等八百三十七名此則半良半賤而通計納布軍丁爲一千八百八十六名矣今以不滿四百之戶應近二千之役家出五丁然後乃可以塡充無闕是故一身而兼三四之役一洞而徵數十之布卷卷軍書鬼錄强半民有生子者纔落地而抱入官庭曰是其祖身死幾十年尙納名下之布願以新生者代定焉臣聞此語爲之惻然而不忍判其狀噫黃白徵布朝禁至嚴列邑守宰雖有治績之夙著者一或犯此輒伏典憲近日朝家處分臣亦屢睹而竊伏悚懼也豈料臣今自當之而將陷此重罪也議者以爲雖褊小之邑値蕩殘之餘亦必有漏戶之可括豪右之幸免而特爲面任之隱慝吏鄕之操縱莫之摘發耳此則有不然者今臣所役使之首吏者自乃祖乃父逮其身三世替當死者之布不敢爲頉免之計首吏而如此諸吏可知諸吏如此窮民可知尙安有籍外閑散之可言又況邑小民殘元戶不滿三千逐名査括如指諸掌豈或漏落而然哉而他邑則不然地廣民衆之處亦多有校院之濫屬吏隷之保人綽綽然有餘裕矣而唯此比安之民寔命不同獨不蒙一視之澤忍痛含冤莫之告訴寧不哀哉臣謹按本縣軍籍有彦陽知禮移來者爲幾名又伏聞近因前榮川郡守臣李勉兢疏請良丁之分送於道內各邑者至於千名之多然則軍額之移來移去匪今斯今其例甚多臣謂本縣案付諸色軍逃故之代毋論遠近諸邑限五百名分俵移送俾此一境之內得以少須臾無死一洗積痼之瘼而咸濡雨露之澤豈獨臣伏地顒若之望實大小民庶攢于翹足之情也嗚呼旣往不可及而來者猶可追見今兵曹一番三軍門上納程限已過收布愆期而竝無可徵之隣族便同無麵之不托着于無地坐待譴何惶憫罔措當復如何凡此數事非臣年淺識蔑者所可彌綸而雖道臣亦不敢以專之也玆不得不輒冒鈇鉞之誅敢于黈纊之聽伏願聖明俯加憐察亟命廟堂道臣卽速變通使比安一縣得以比數於列郡獲免不邑之歎千萬幸甚省疏具悉比安之弊邑曾所稔聞以爾付補者欲令矯其弊觀於疏語蓋知其所不知向於榮川因邑倅之疏大行蘇救之政今豈可一爲一否許令廟堂回啓期卽釐弊
정조 17년
行副司直李秉鼎疏曰伏以臣於日昨夜深後始伏聞有問啓之命蒼黃馳詣更鼓已闌草草書納全沒事實伏地悸恐恭竢重誅及伏奉批旨下者諭之以下款果然申之以極意噴始旣開釋終又誨責殆若仁天之覆物慈父之詔子臣誠惶隕感激不知所云第臣得見判尹具庠疏本何其惟事抑勒無難說去於告君之辭也蓋三法司捉疊之弊愈往愈甚將使典僕不得奠其居而安其業僚堂之疏已備陳之春間筵達之後申明庚戌之定式獨京兆禁隷其弊自如兩僚堂連爲往復臣則不與聞也及夫右尹事出而適値籌坐諸泮堂同聲相議要臣出草輪示諸堂更爲捧甘於三法司僚堂之疏已爲詳陳則臣何敢費辭架疊仰溷天聽而第伏念今年三月殿講入侍時以禁史之弊與僚堂陳達出擧條者臣也籌坐相議呼寫甘結仍赴賓對未及刪潤末梢措辭循用例語者亦臣也疎率之罪臣何敢辭而亦不料其截去肯綮二十一字添入雖有疊屠四字抉摘變幻特書疏頭欲售疑眩之計也況甘結中痛駭二字卽指三司禁吏作拿橫捉之習則忽地替當至曰不相諒者抑何自貶之太過嗚呼庠之甘心於臣久矣每欲隨處吹覓惹起鬧端故臣以謹避之義前後文移褎如充耳者此也其日甘結若只捧京兆則臣何可出草而旣混捧三司少不箚着故信筆書去慮不及此此又臣之罪也詆臣斥臣固不足怪而餘波滾滾遍及虛舟以至於廟堂之體重而受侮泮僚之據法而見困胥命箚疏屢煩酬應一則臣罪二則臣罪至若只着署之籌僚責敎截嚴重勘隨下臣則孽自已作罰止遞職非但臣區區私義之萬萬恧蹙亦豈不有傷於朝家之刑政乎且臣於喉院事竊有所訝惑者臣之問啓中因漢城判尹具庠疏以下起頭數句語則任自刪拔直以三司捧甘起頭故中間庠之故三字大礙面目臣雖奊詬位躋卿列顚毛已種種矣豈忍以事關於庠而發此口氣於似此微事乎此亦如臣無似見輕同朝之致尙誰咎哉顧臣情勢如右所陳尙何可抗顔彯結於班聯之間不知所以自處也哉踪地懍蹙不敢遽入文字今始冒死哀籲略暴衷懇伏乞聖慈曲賜矜憐亟命鐫削臣兼帶職名仍令選部勿復檢擬以快人心俾靖私義不勝大願批答在於入侍傳敎中
정조 17년
癸丑十月十二日巳時上御誠正閣都承旨同副承旨入格儒生掌議入侍時行都承旨徐邁修同副承旨姜彝正假注書洪樂游記注官金良倜承應祚太學掌議進士閔章顯入格儒生生員李東萬李鈺前參奉南巖老進士趙經鎭宋翼淵趙冕鎭以次進伏訖上曰左承旨入侍右承旨入侍竝出榻敎良倜承命出傳行左承旨閔台爀右承旨李勉兢偕入上命勉兢書傳敎曰觀此重臣李秉鼎上疏問啓對辭之起頭有因判尹具庠疏云云之數句語而承宣輕先刪去書入以致下款文勢之只書名字云對辭雖間於爰辭卽亦原情之體則政院豈可加減一字乎後弊所在不可以剩語之刪去置而勿論當該承旨亟施不敍之典對語之帶得噴已有處分則今於辭疏但當指陳政院刪去之由而已又豈敢拖長煩浼乎原疏還給仍施罷職之典重臣何人僚堂之唯唯聽令已萬萬駭然而身在出納之任似此格外之疏曲循捧入竝與疏中不緊句語莫或可否者溺職大矣當該承旨爲先從重推考命書榻敎曰王大妃殿進御香薷養胃湯日再煎入上曰掌議進前可也章顯進前奏姓名上曰親臨殿講何等體重而爾以押班掌議稱以在外已極寒心而昨命使之待令則在外者如是神速上來殿講命下爲日已久則何不趁殿講上來乎章顯曰愚迷所致敢稱在外矣上敎邁修曰聞甚駭然矣爲先停擧之意分付泮長可也命退出上曰入格儒生進前東萬等以次進前奏姓名上敎東萬曰爾年幾何東萬曰三十四矣上曰爾之居魁卽第二句之最勝也當入抄啓經書先自大學必熟讀可也上敎鈺曰爾之所作終不改體而今番則旣已高捷故雖不使拔去後勿如是爲作可也上敎巖老曰爾年幾何巖老曰五十三矣上曰曾經蔭官乎巖老曰曾經慶基殿參奉矣上敎翼淵曰其間連爲工夫乎翼淵曰果不浪遊矣上敎經鎭曰爾年幾何經鎭曰三十六矣上曰同宗中誰爲至親耶經鎭曰至親中無顯官者而尙州牧使趙尙鎭爲十寸親矣上敎冕鎭曰爾於何年小成乎冕鎭曰庚戌榜矣上曰爾之同生中有學掌色耶冕鎭曰臣第胤鎭矣上曰兄弟幾人耶冕鎭曰七兄弟矣命退東萬等以次退出命書公事判付訖命退承史以次退出
정조 17년
癸丑十月十二日申時上御重熙堂京畿監司入侍時左副承旨南公轍假注書鄭文始記注官金良倜承膺祚檢校直提學徐有防京畿監司徐龍輔以次進伏上曰豐德之三面所聞果如何云耶龍輔曰地接延白實爲畿甸中尤甚矣命書傳敎曰畿內之豐德數面接壤於延白民情可憫向有停番之擧而入冬以後未知民勢之如何今日召問道伯果如所料若無軫念之擧此疆爾界饑飽懸殊是豈一視均施之政乎尤甚三面中抄其優劣甚處新還三分一軍布身貢全數停退其次四分一及折半停退事已有筵敎自當依此擧行而其外便民之事嚴飭守宰十分講究俾各安土奠居事下諭仍命退諸臣以次退出
정조 17년
行都承旨徐邁修坐行左承旨閔台爀坐右承旨李勉兢坐直左副承旨南公轍內閣直右副承旨徐有秉坐同副承旨姜彝正坐直注書徐有聞病一員未差假注書洪樂游仕直鄭文始仕事變假注書李弘達仕
정조 17년
李勉兢啓曰臣以入直禁軍戎器點考進去下直之意敢啓傳曰知道
정조 17년
李勉兢啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 17년
李勉兢啓曰備局有司堂上鄭民始沈頤之依下敎來待矣傳曰入侍與比安縣監兪漢寓同爲入侍
정조 17년
有政吏批判書金思穆進參判沈煥之進參議未差同副承旨姜彝正進以鄭大容爲吏曹參議趙宗鉉爲判尹洪樂恒爲兵曹參議李在學爲惠民提調徐鼎修爲掌樂提調朴吉源爲吏曹正郞李廷顯爲禮曹佐郞李鍾淑爲刑曹佐郞權抑爲軍器判官蔡弘直爲典籍承文著作韓錫仁單付
정조 17년
兵批判書鄭好仁進參判林濟遠病參議李師濂病參知未差右承旨李勉兢進以黃昇源爲同知李儒敬爲副摠管姜周昌爲五衛將尹恒儉爲都摠經歷金履坤爲委曲僉使副司直具庠李在學金翰東竝單付
정조 17년
徐有秉以義禁府言啓曰平安監司李秉模狀啓及兵使柳孝源狀啓內郭山郡守趙拓壤罪狀令攸司稟處事啓下矣趙拓壤時在任所云依例發遣府書吏交代後拿來何如傳曰允其代令該曹口傳擇差可也
정조 17년
吏曹口傳政事李甲會爲郭山郡守
정조 17년
以知敦寧金頤柱掃墳呈辭傳于徐邁修曰給由都尉內外墳山省掃時澆奠床備給
정조 17년
傳于徐有秉曰注書鄭文始爲先拿處
정조 17년
以平安監司李秉模狀啓楚山府火稅還穀從長變通前後府使捧現告重勘令廟堂稟處事傳于閔台爀曰楚山穀多曾所稔聞年前限以四萬石另行裒益之政者意專在於便民而錢荒之故弊歸穀麤度支發賣反爲害民之端外此稅納之白徵厲民又如彼云是豈辛勤飭諭之本意乎兩條救弊竝依狀請施行而蠲稅與給代自今年擧行白徵之弊營邑只言火稅而元田亦當有六里靑山當此釐弊之時亦不可或爲或否卿其知悉一體釐正今日適因比安縣還弊有處分在朝家一視之道視西民不若嶺民其可乎不憚夜闌有此申申爲道伯守令者又或如前因循未聞一新之效則亦豈曰盡其職乎以此意卽爲回諭
정조 17년
徐有秉以義禁府言啓曰庇仁縣田稅米太及宮房稅米全未納當該守令指名現告拿問嚴處事自戶曹草記蒙允行會本道矣卽伏見忠淸監司李亨元狀啓則當該守令以庇仁前縣監任長源指名現告而任長源前因他罪已令拿來待其就囚添問目取招之意敢啓傳曰知道
정조 17년
徐有秉以義禁府言啓曰時囚罪人李潤慶絶島勿限年充軍事承傳啓下矣李潤慶全羅道珍島郡金甲島勿限年充軍而以承傳內辭意具罪目依例發遣府書吏押送配所何如傳曰允
정조 17년
備邊司啓目粘連比安縣監兪漢寓上疏回啓云云一邑之中軍伍還穀過半虛逋此非一朝一夕之故昨年本道穀簿通同釐正則有該邑弊瘼至於此極而未卽覺察尙今因循者極爲駭然當該道臣施以譴罷之典前後守令一竝捧現告拿問嚴處何如判付啓糴弊事旣知其難矯豈或靳持其中指徵無處條三千餘石特爲蕩滌其餘穀物收捧一款付之道臣軍丁事刊冊所載外四百餘名一竝革罷其中後出之不可無者令道伯分排於有裕邑形止狀聞事分付爲旀名之曰有邑有倅近二萬穀摠餘數不過二千云若是而因循掩置今始發覺如許守宰若不嚴懲何以勵他乎邑倅之名旣問於時倅爲先捧現告令該府拿囚嚴覈捧口招爲旀雖以道伯言之昨年査正之後其敢曰莫聞知乎當該道臣鄭大容亦爲拿問處之爲良如敎
정조 17년
右議政金憙箚曰伏以臣猥以無似濫叨匪據三朔于玆矣責任旣重昏憒轉甚種種愆尤難一二數而任他嗤點徒荷庇覆每一循省惶愧曷極仍竊自念臣之一日之責卽不出於簿書期會筯力奔走之間而緣臣之身嬰痼疾末由自力日次之登對本司之赴坐致勤飭敎亦已屢矣臣心之悚懍悶隘當復如何伏況臣之今番罪負關係莫重而席藁胥命未蒙嚴誅退伏私次日俟恩勘臣於此際尤何敢以狗馬賤疾仰瀆崇嚴之聽而疾痛必呼人情之所不容已則亦何敢徒畏義分自阻仁愛之天乎臣於近年以來從前宿症每當換節之時如期輒發許久辛苦幾殊僅甦而今年則比前尤劇別無痛楚之苦而食飮則全廢間試滋補之劑而眞元則益陷形殼徒存神精已銷公退而歸則流汗如漿怔忡眩瞀委身床簀若將澌盡蓋臣本以脆薄之質備經窮苦內祟外鑠僅保軀命而及其蒲柳望秋百病交萃歲加年深轉入膏肓而最是土敗之症尤不可支矣噫臣之受恩如天無極一息未泯之前豈敢爲丐閑占便之計甘自歸於辜負之科而顧玆病狀根委已深非比尋常臣若一向强策則顚仆必矣據實控訴則屑越甚矣千思萬量氷炭交中殆添一病而與其强所不强畢竟獲戾不若早自陳暴冀被鑑諒故玆敢不避濫猥冒死呼籲倘蒙我天地父母愍之憐之特許恩暇俾得以無失此時專心醫藥安意調治復尋生路則臣於餘齡庶可以策勵駑鈍圖報萬一伏乞聖慈曲垂矜察以卒生成之澤焉取進止答曰省箚具悉卿懇所愼奉慮加意將攝俟間卽爲造朝仍傳曰此批答遣史官傳諭
정조 17년
癸丑十月十三日巳時上御重熙堂左承旨入侍時行左承旨閔台爀假注書鄭文始記注官金良倜承膺祚以次進伏上命台爀書傳敎曰啓覆例於十月旬後爲之文書旣命修正而領相如可强赴卽當爲之擇日則該房往復領相修擇以入事知悉擧行又命書傳敎曰啓覆旣命擇日可以決諸囚禁府罪人李潤慶擬律待大臣備員登筵欲爲詢問處之旣與啓覆之囚有異則不必遲待大抵所犯勿論沒覺與否近於罔赦渠之知覺若識天高地厚之義則豈敢有此所犯乎絶島勿限年充軍又命書傳敎曰政官牌招開政仍命退承史以次退出
정조 17년
癸丑十月十三日午時上御誠正閣右承旨備局有司堂上戶曹郞廳比安縣監同爲入侍時右承旨李勉兢假注書洪樂游記注官金良倜承膺祚行司直鄭民始戶曹判書沈頤之正郞鄭東敎比安縣監兪漢寓以次進伏訖上敎民始等曰備局回啓果得宜而係是民事該倅旣已上來云故欲爲親詢蘇救之策果召卿等與該倅矣仍敎漢㝢曰出自從班有此陳聞不負朝家特遣之意誠庸嘉乃本邑穀簿爲幾許而見逋亦夥多其數爲幾石耶漢㝢曰元穀一萬八千石除各年停退應留當爲一萬五千餘石之中吏逋民反之虛錄爲一萬二千餘石而其中指徵無處者爲三千餘石見今分還只有三千餘石矣上曰始自何年有此虛錄云耶漢㝢曰戊申以後連爲査出而査出之後未免因循致此矣上曰戊申以後守令誰也漢㝢曰鄭東杓趙亨逵矣上曰二萬穀物之只餘三千云者聞極驚駭邑有守令道有方伯則豈有若是之甚耶國綱所在當該道臣守令不可不嚴勘矣民始曰外邑逋欠何處不有而一邑之數萬穀物只餘三千云者非但曾所未聞況其査現卽自戊申以後則不過五六年之間而營邑之見此無前之事尙今無一包徵捧者揆以國綱萬萬寒心矣上曰此等處尤可見廟堂之無人矣仍敎漢㝢曰軍丁事先朝癸亥特軫軍弊刊出良役成冊頒行各邑俾除科外侵犯之弊于今五十年之間創出何許名色耶漢㝢曰禁御兩營軍保之外各司諸員及樂工醫生保納之數比前增加其外名色亦不啻一二合以計之爲四百餘名矣大抵一境之內除班戶與驛屬雜頉只以四百之戶應二千之役充塡旣無其路疊徵勢所必然臣疏中不得不移送他邑之請此也上曰軍糴兩政之如是爲弊旣聞之後指徵無處之穀摠外簽丁之役決知其難矯而何靳蕩減與革罷使斯民偏苦耶仍命書備局判付訖命漢㝢先退漢㝢承命退出頤之曰倭銅所捧旣準於十萬兩歲鑄之數今方先鑄鐵本繼以起火應行條件依前節目施行監董郞廳限畢鑄除本仕凡于差役竝許停免使之專意擧行何如上曰依爲之出擧條命退諸臣以次退出
정조 17년
行都承旨徐邁修坐行左承旨閔台爀坐直右承旨李勉兢坐左副承旨南公轍內閣直右副承旨徐有秉坐直同副承旨姜彝正坐注書徐有聞仕一員未差假注書洪樂游仕直事變假注書李弘達仕
정조 17년
李勉兢啓曰慶尙前監司鄭大容比安前縣監鄭東杓趙亨逵昨夜自本院捧現告分付該府而囚單子尙不來呈其所擧行極爲稽忽當該堂上從重推考郞廳所當重勘而本院請推之外無他可施之罰何以爲之敢稟傳曰允郞廳拿處
정조 17년
傳于姜彝正曰禮房承旨馳詣宗廟景慕宮奉審摘奸以來
정조 17년
李勉兢啓曰守禦使李文源時無職名令該曹口傳付軍職何如傳曰允
정조 17년
徐有秉以兵曹言啓曰同知中樞府事康晉三慶熙宮衛將李東熳俱以身病猝重時月之內無望供職呈狀乞遞病勢旣如此則不可强令察任竝改差何如傳曰允
정조 17년
禁府啓目慶尙前監司鄭大容原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓使之刻期督捧而以畢捧瞞報則眞所謂可欺以其方見欺豈可爲罪況卽遞任以來由前由後合有參恕卽爲放送爲良如敎又啓目比安前縣監鄭東杓趙亨逵等原情云云嚴問之下其所納供游辭漫漶泛稱遲晩究厥所爲極爲痛駭竝只刑推得情何如判付啓穀摠二萬石之只餘數千包者寧有如許省覺道伯之嚴題督捧也又敢欺情瞞報究厥所爲節節痛駭簽丁之許多虛戶特亦次第件事豈可以年迫七十事異贓汚尋常勘處俾他倅爲所徵畏乎渠之得免刑推雖近於焉用牛刀之義亦涉太寬趙亨逵段爲先施以邊遠勿限年定配之典爲旀鄭東杓段亦甚無狀考律明日勘處後草記而渠供諉之前倅以前由來舊逋付之道臣査聞爲良如敎又啓目承政院假注書鄭文始原情云云傳旨內辭緣泛稱遲晩刑推得情何如判付啓雖曰年淺年淺者尤當多怯況渠是卿宰之子則小心宜倍是去乙無狀之事不一而足屢次嚴飭猶不知悛兺除良身爲廳注之任每每闕番有問則托以親病以孝理之政雖不早卽勘處到今難恕多端爲先嚴加勘律以聞爲良如敎又啓目燕岐前縣監黃運祚原情云云問目內辭緣泛稱遲晩刑推得情何如判付啓雖以尊事體杜後弊之道使之拿問遞罷足矣放送爲良如敎又啓目齋郞工曹佐郞任光白原情云云傳旨內辭緣泛稱遲晩刑推得情何如判付啓除刑推議處爲良如敎
정조 17년
刑曹判書李文源疏曰伏以臣猥以庸愚之姿偏蒙終始之澤恩除荐降重務叢身不知無狀賤身何以得此反躬循省自不覺感愧之交竝不擇夷險隨處竭蹶欲效萬一者此實臣素心然矣而顧自昨夜重病之餘蘇完尙遲形殼徒存一日所啖不盈一掬每當公故束帶趨班則汗流如逬若墜煙霧而近又似瘧之宿症猝發於嚮日賓對之曉旣書進字終致昏仆未進分義惶懍尙此未已司寇新命遽下於此祭不敢言私循例出肅而至於職務之煩劇非比他司則以此症形堪承無路況當啓覆之時卽有擇日擧行之命而神精銷耗殆同泥塑雖尋常聽斷猶難決析矧此諸囚之議讞莫非必愼必謹者哉玆不得不疾聲號籲仰暴實狀伏乞聖慈天地父母特垂諒察將臣本兼諸職亟賜鐫改俾莫重庶獄毋至僨誤之地千萬幸甚云云答曰省疏具悉所請依施
정조 17년
癸丑十月十四日巳時上御重熙堂左副承旨入侍時左副承旨南公轍記事官徐有聞記注官金良倜承膺祚以次進伏訖上曰今日諸承旨皆仕進乎公轍曰然矣命讀公事書判付訖命退承史以次退出
정조 17년
都承旨未差行左承旨閔台爀坐右承旨李勉兢坐直左副承旨南公轍內閣直右副承旨徐有秉坐直同副承旨未差注書徐有聞仕一員未差假注書洪樂游仕直事變假注書李弘達仕
정조 17년
南公轍啓曰大司憲林蓍喆執義宋翼孝掌令鄭毅祚持平南涑安廷善呈辭掌令姜鳳瑞在外監察茶時之意敢啓傳曰知道
정조 17년
李勉兢啓曰備邊司郞廳來言今日賓廳日次而大臣俱有身病不得來會云矣敢啓傳曰知道
정조 17년
南公轍啓曰獻納權坪下諭後過限不上來依定式遞差傳旨及禁推傳旨捧入之意敢啓傳曰知道
정조 17년
李勉兢啓曰摠戎廳將校來言摠戎使鄭民始以壯勇營軍兵試射事明日出去東小門外云所佩密符何以爲之敢稟傳曰仍佩往來
정조 17년
閔台爀啓曰同副承旨姜彝正今日不爲仕進卽爲牌招何如傳曰與都承旨許遞
정조 17년
傳于閔台爀曰左副承旨入侍
정조 17년
傳于閔台爀曰此時民事不可曠官未下直守令明日辭朝上京守令亦於明日內下送後草記事分付
정조 17년
李勉兢以備邊司言啓曰頃因海西繡啓覆奏批旨延安等尤甚邑流戶從實報來以爲草記論勘之意行會矣卽見黃海監司李祖承所報則以爲延安流戶還接者爲六百五十二戶未還集者爲四百九十戶白川流戶續續歸來而姑未還集者三十八戶海州流戶還接者一百四十八戶未還集者四十四戶安岳流戶還接者十三戶未還集者十九戶已還之類另加存恤未還之民從速招徠而流民若是夥多惶隕震懍恭俟重勘爲辭矣道內生靈旣付於道臣邑倅而失其撫摩使斯民散而之他則顧其罪何居今此海西數三邑民勢若是遑急而道臣守令不能極意拯救使之奠保任其流散至登繡啓者已難逭於重典而特以道路風傳未詳實數之故姑先嚴關査問矣道牒方到延安等四邑逋戶若是狼藉所謂已還接者姑無論未還集者尙爲五百九十餘戶誠萬萬驚駭道臣邑倅之罪旣已現發之後不可以災歲迎送有所寬恕道臣爲先施以譴罷之典延安白川海州安岳等邑倅竝拿問嚴勘未還集者使其隣里族屬一竝招集未凍之前使之依舊奠接於古土而竝與已還集之民另加賙恤俾無一民阻飢顚連之患流戶畢還集後形止卽速狀聞之意更加嚴飭何如傳曰雖不如年前西路事其爲不能預講便民之策俾得安意奠土厥罪無間於多少守宰則仰徹朝廷渠無路俯蠲征賦渠無力目見之他勢當坐視於渠何可深責乎無狀者道伯若有一分對揚於分憂之心保納難捧之狀聞又豈讓頭於帥臣一則道伯之罪二則道伯之罪卿等譴罷之請猶屬末勘大抵非不知才之不逮特以出自近密意謂誠勤則倍他屢勤之餘許以惠養之暇而辜負多端莫體宵旰西顧之念若是而一味寬假遲待來牟之告熟則深冬方春之民事能不關心此所以呼燭申複以迎送知爲第二件事黃海監司李祖承削去仕版政官待開門牌招以素有聲績稱以吏才之人勿論本道隣道須於守令中差送仍令待下批除朝辭赴任事分付可也
정조 17년
李勉兢以壯勇營言啓曰本營將校射會時連五巡全布人依節目別單書入之意敢啓傳曰知道
정조 17년
徐有秉以義禁府言啓曰時囚罪人趙亨逵口招公事判付內爲先施以邊遠勿限年定配之典事命下矣趙亨逵全羅道海南縣邊遠勿限年定配而以判付內辭意具罪目依例發遣府羅將押送配所何如傳曰允
정조 17년
徐有秉以義禁府言啓曰時囚罪人鄭東杓考律勘處後草記事命下矣鄭東杓備邊司回啓內今以該倅疏陳弊瘼觀之不可但以民邑之弊言之終必至於無邑而後已揆以國綱誠極寒心該邑元還一萬八千餘石虛錄爲一萬二千二百餘石實民分不過爲二千餘石軍伍應役不滿四百戶而納布爲一千八百八十餘名則一邑之中軍伍還穀過半虛逋此非一朝一夕之故前後守令一竝捧現告拿問嚴處罪取考律文則大典通編倉庫條有曰還上虛錄反作守令徒三年定配又五年禁錮免役條有曰軍士物故逃亡假名虛錄者二十名以上徒配名例有曰二罪俱發以重者論推斷條有曰犯私罪以杖一百以上之罪告身盡行追奪矣鄭東杓告身盡行追奪又五年禁錮忠淸道淸州牧栗峯驛徒三年定配而以回啓內辭意具罪目依例發遣府羅將押送配所何如傳曰昨於趙亨逵判付以年限之已過禁錮一款有新定式不爲擧論而次犯之鄭東杓獨爲禁錮事甚斑駁亨逵移定配所於極邊可也
정조 17년
徐有秉以義禁府言啓曰時囚罪人趙亨逵移定配所於極邊事命下矣趙亨逵平安道義州府勿限年定配而以判付內辭意具罪目依例發遣府羅將押送配所之意敢啓傳曰知道
정조 17년
義禁府照目假注書鄭文始矣判付內雖曰年淺年淺者尤當多怯況渠是卿宰之子則小心宜倍是去乙無狀之事不一而足屢次嚴飭猶不知悛兺除良身爲廳注之任每每闕番有問則托以親病以孝理之政雖不早卽勘處到今難恕多端爲先嚴加勘律以聞罪杖一百收贖告身盡行追奪徒三年定配私罪奉敎依此律施行爲有矣功減一等旣以親病稱頉則其在敦倫之政不可謂之不然更觀前頭次今番段只以無端不知去處罪本律以公罪勘放爲良如敎又啓目向前任光白亦莫重莫嚴之地有此無前顚錯揆以法意有難容貸以此照律何如判付啓詳考可據之例照勘爲良如敎
정조 17년
徐有秉以義禁府言啓曰時囚罪人鄭文始杖一百收贖告身盡行追奪徒三年定配照律公事批旨內依此律施行功減一等旣以親病稱頉則其在敦倫之政不可謂之不然更觀前頭次今番段只以無端不知去處罪本律以公罪勘放事命下矣鄭文始功減一等杖九十徒二年半定配以公罪收贖放送之意敢啓傳曰知道
정조 17년
正言洪晩秀疏曰伏以有國所以維持而不亡者卽紀綱是已紀綱不立則民志莫定臣分日壞由來之漸不測之憂其將疊現而層出終必至於禍人家國而止矣是故古之哲辟良輔必扶植斯衛護斯惟恐於一事而或紊一時而或隳者其意豈徒然哉將以爲天下萬世深長慮也曩在唐季皇綱解紐藩鎭跌扈而尙能使輿疾討賊斂手削地者正以天地間一線紀綱之撐支不泯耳噫彼李潤慶者渠是何許物也旣具人形宜有人心而乃其賦性獷悍蓄心濫猾分義之至重而謂可以凌鑠堂陛之截嚴而自底於犯越雖以其負犯之顯著者言之廟堂卽摠領之地關飭乃援例之事而渠以幺麽一帥臣乃敢力抗之不已悖辭慢語惟意相加卽此一款已知其眼無朝廷矣至若筵敎二字是何等莫嚴莫重至敬至愼之辭而乃肆然筆之於至下賤至鄙瑣之文字此猶敢爲何事不敢爲乎是其平日素蓄之無嚴不軌從可知已末乃脫身渡江潛入城闉若是其無難者卽渠自來伎倆罪不容誅而此猶屬細故耳噫一潤慶何足道也抑臣之所大憂者有之若於此而不嚴加懲治斷以當律使人人知有國有法則將不知幾輩犯義凌分之類無所顧忌恣意跳踉者必自潤慶始論其罪犯誅殛猶輕乃殿下始命保放任其偃息終又薄勘略綽收殺是奚但爲失刑之大者將使國綱由是而益紊臣分由是而漸隳來頭之憂有不可勝言言念及此吁亦寒心矣伏願殿下穆然深思惕然長慮亟寢罪人李潤慶充軍之命仍令王府嚴鞫得情快施當律焉仍伏念臣人器庸懦學識謏蔑冗官庶僚猶懼不稱矧玆耳目之任萬無冒據之望向於恩除之初再犯違傲之罪自速辜戾旋蒙恩宥臣於伊時惟有感泣而已迺者日昨賓對又不敢爲冒進之計而嚴敎洊下義分是懼章皇出肅冒沒登筵臣之微諒臣自壞了仰懷俯怍無所容措伏乞天地父母察臣無似之實諒臣自劃之情亟褫臣所帶職名以重公器以安私分焉云云答曰省疏具悉李潤慶事施以次律法亦不可謂不伸矣
정조 17년
校理鄭尙愚疏批省疏具悉爾其勿辭救護原本未下
정조 17년
癸丑十月十五日未時上御重熙堂右副承旨入侍時右副承旨徐有秉記事官徐有聞記注官金良倜承膺祚稟事閣臣徐有防以次進伏訖上敎有防曰有何稟達之事乎有防曰慈殿宮進御所用江界別貿蔘纔已捧上封入而有前例考奏之命矣取考昨年前例則效勞人一裨一校特蒙賞加之恩典而今番帶率裨將一人首將校一人亦以搜覓領來效勞至於採納覓納人昨年以皆受厚價別無可論爲言今番所報亦如昨年而姓名成冊則不可掩置有所修呈云矣旣自本邑區別其重數厚給價本則似無加施之賞而其中最高重數七錢領納人合有本價外從優賞給之擧五錢以上亦宜差等施賞以爲激勸之方而係是無前例之事不可指一仰達矣上曰慈殿宮進御所用事體自有所重裨校依昨年例特爲賞加最高重數採納人帖加成給其餘三錢以上令本道本邑分等施賞事分付可也出擧條命有秉讀公事書判付訖命退承史以次退出
정조 17년
行都承旨洪明浩坐行左承旨閔台爀坐右承旨李勉兢坐直左副承旨洪仁浩坐右副承旨南公轍內閣直同副承旨兪漢寧坐直注書徐有聞病一員未差假注書鄭文始仕直洪樂游仕事變假注書李弘達仕
정조 17년
藥房提調徐有防行左承旨閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
兵曹口傳政事副護軍徐有秉單付
정조 17년
有政吏批判書金思穆進參判沈煥之受由在外參議鄭大容進行都承旨洪明浩進以徐有沂爲獻納尹愭爲宗簿主簿方易爲典籍李漢豐爲軍器提調金徹甫朴東彦爲昭顯墓守衛官李泰永爲黃海監司
정조 17년
兵批判書鄭好仁病參判林濟遠病參議李師濂病參知洪樂恒入直進右承旨李勉兢進副司直睦萬中單付
정조 17년
傳于李勉兢曰長湍府使今日政擇差仍令待下批當日辭朝
정조 17년
吏批再政以徐有和爲長湍府使
정조 17년
李勉兢啓曰新除授黃海監司李泰永時在長湍府任所而有除辭朝赴任之命矣密符及敎諭書方爲傳授密符則使宣傳官齎傳敎諭書則安寶後使院吏齎傳何如傳曰允使之今日內齎傳而諭書及密符宣傳官卽刻齎往敎書則待正書付院吏進送仍令明日待開東赴任事使宣傳官傳于新伯發程後形止狀聞事一體分付
정조 17년
傳于南公轍曰中官崔鳳佐拿處
정조 17년
以崔鳳佐囚單子傳于南公轍曰杖一百收贖放送
정조 17년
南公轍以吏曹言啓曰受由上京守令明日下送後草記事命下矣比安縣監兪漢寓纔已下去之意敢啓傳曰知道
정조 17년
兪漢寧以禮曹言啓曰專經文臣殿講居不人禁推傳旨傳曰各於本司入直能誦後草記替直事命下矣卽接各其司擧案則校書館校理柳英喆權知承文院副正字李垿能誦云使之替直之意敢啓傳曰知道
정조 17년
李勉兢以兵曹言啓曰景福宮衛將徐奎禎除授在外過限未上來依法典改差何如傳曰允
정조 17년
李勉兢啓曰內醫院官員以都提調提調意啓曰年例各殿進上臘藥所用牛黃九十四部三分三釐麝香一百八十二部五部竝令戶曹宣惠廳進排而丙申新定式加進上牛黃二十二部三分以本院春秋兩等元貢中取用何如傳曰允
정조 17년
李勉兢以義禁府言啓曰時囚罪人崔鳳佐杖一百收贖放送事命下矣崔鳳佐杖一百收贖放送之意敢啓傳曰知道
정조 17년
敎黃海監司李泰永書王若曰淸明愼屛翰之寄必揀通才儉歲重海藩之治誰任敗局銓剡允𠯴僉議攸同眷彼黃海一區實是靑丘重鎭控灣塞千餘里地勢若唇齒輔車環溟岳卄三州土産則魚鹽銅鐵燕軺相望於道路供億難支唐舶時警於海沿虞憂未弛矧玆延白告飢之日政須龔黃治郡之才自春而判旱乾之災野無遺秉未秋而多流離之患民將疇依玉食靡甘先施蠲恤之典繡衣纔返預講賙救之方唉我民斯屬之誰也惟卿明通之識愷悌其姿玉署銀臺自有望實之俱著南城西邑尤見聲績之素稱苟非漢家循良之才孰任周陝保釐之責玆授卿以黃海道觀察使兼兵馬水軍節度使兼巡察使海州牧使卿其祗服寵命益殫嘉猷綏我小民無使一夫不獲無憚大吏克明三考之規自餘稟裁之方有掌故耳惟今懷保之道宜肩乃心於戲攬轡登途卿必多北望之戀齎符馳諭予則忘西顧之憂故玆敎示想宜知悉左副承旨南公轍製進
정조 17년
癸丑十月十六日午時上御重熙堂右副承旨入侍時右副承旨徐有秉假注書鄭文始記注官金良倜承膺祚以次進伏上命書傳敎曰右副承旨許遞又命書傳敎曰承旨前望單子入之待下批牌招察任又命書榻敎曰新除授承旨中罷散人敍用仍命退承史以次退出
정조 17년
都承旨未差行左承旨閔台爀坐右承旨李勉兢坐直左副承旨洪仁浩坐直右副承旨南公轍坐同副承旨兪漢寧坐注書徐有聞仕直一員未差假注書洪樂游仕事變假注書李弘達仕
정조 17년
洪仁浩啓曰大司憲林蓍喆執義宋翼孝掌令鄭毅祚持平南涑安廷善呈辭掌令姜鳳瑞在外監察茶時之意敢啓傳曰知道
정조 17년
兪漢寧啓曰來二十一日朝參日次矣敢稟傳曰停
정조 17년
兪漢寧啓曰來二十一日輪對日次矣敢稟傳曰爲之
정조 17년
傳于閔台爀曰都承旨入侍
정조 17년
傳于洪仁浩曰各司卯酉仕史官內摘奸時詞訟衙門諸堂皆不赴坐謂以食後出令回奏逐日赴坐之司雖難逐日早赴諸堂之無一人進去怠忽甚矣雖間於闕坐旣聞之後不可無警刑曹漢城府諸堂從重推考
정조 17년
洪仁浩啓曰臣與右承旨李勉兢伴直矣纔已禁推矣伴直無人同副承旨兪漢寧卽爲牌招何如傳曰允
정조 17년
以李勉兢囚單子傳于洪仁浩曰飭已施矣分揀放送仍任牌招入直
정조 17년
以洪明浩囚單子傳于洪仁浩曰分揀
정조 17년
洪仁浩以義禁府言啓曰時囚罪人任光白議處公事判付內詳考可據之例照勘事命下矣取考謄錄則享官之前後被罪者其數甚多而至於齋祝則無失儀論勘之事且考律文亦無可據襯當之例故不得已以大祀牲牢玉帛黍稷之屬一座全缺律旁照以入之意敢啓傳曰議處判付有考例照律之命者雖未眞的思得故相南九萬定式之筵奏似載本署誌令政院分付署官考出以啓待考出議讞可也
정조 17년
洪仁浩啓曰因齋郞任光白照律草記批旨內議處判付有考例照律之命而雖未眞的思得故相南九萬定式之筵奏似載本署誌令政院分付署官考出以啓待考出議讞可也事命下矣卽令署官取考本署誌以來則肅廟朝丁卯十一月初五日晝講入侍領議政南九萬所啓宗廟剪燭時覆爵事再昨榻前伏承下詢而臣不敏聽瑩不能詳對矣退出後得聞宗廟獻官啓辭始知上敎乃大王位獻爵後獻官詣王妃位而剪燭之人如覆大王位所奠之爵則何以爲之之意而臣之失對甚矣不勝惶恐上曰頃日下詢之意果如此矣九萬曰此乃不常有之事日後雖不必更有此事如或有之則亦不可不預有定式若大王位旣奠爵而王妃位奠爵時大王位所奠爵或致傾覆則獻官更詣尊所斟酒以獻以此推之則雖第十室有傾覆事其獻官方在殿內亦可更詣斟獻但初獻官降復位亞獻官獻爵時或覆初獻官之爵亞獻官降復位終獻官獻爵時或覆初獻官亞獻官之爵則初亞獻官旣已禮畢降階矣似不可更陞進爵臣之淺見雖如此此於禮文中無可考亦未知必當惟在自上裁量定式矣上曰奠爵獻官方在殿內則所覆之爵更斟以獻宜當而初獻禮畢後亞獻終獻或覆初獻之爵則更斟以獻誠爲未安以此定式宗廟社稷兩署一體分付可也先朝癸亥閏四月二十一日祈雨祭親行時上曰俄者爵傾後事知守僕朴震泰能以古例稟達甚爲可嘉令該曹米布題給可也大祝李天輔讀祝訖還置故處袖觸爵傾酒濺御衣事出不意罔知所處自上下詢諸執事莫有仰對者震泰進達古例云云故有是命署誌所載如此而至於覆爵該執事勘罪律文則取考本院日記丁卯年冬享大祭後獻官啓曰臣等受香詣宗廟行初獻禮時第一室大王位進爵之後王妃位奠獻之爵盡爲傾覆臣遵依前例還詣尊所更爲斟酒進獻矣雖是無情之致其爲未安莫此爲甚請宗廟令安宗悌從重推考何如傳曰事甚驚駭先罷後推癸亥年閏四月二十一日宗廟親行祈雨祭時因第五室大祝覆爵事有禁推之命矣署誌及本院日記俱有可據而若其勘罪律文則必當詳載於金吾謄錄分付該府使之考出擧行何如傳曰允
정조 17년
領議政洪樂性箚曰伏以是月啓覆刑政之最重者也以殿下欽恤之盛德有日字推擇之命臣當竭蹶趨簉仰副聖念而第臣衰病癃痼神精昏耗循例簿書不能按閱其首尾尋常事端不能領會其脈絡此不但通朝之所共知抑亦爲聖明之所俯燭也如是而按驗至疑晦之文案議讞至難愼之法律則殆有甚於責聾瞽以辨音色也雖如雜犯輕囚杖笞竄配之類以臣衰聵尙難審覈其情狀與聞其決折況此啓覆事體人命所係一或失當厥罪難貰者哉且臣自來癃疾之外類疥之症三朔沈淹湯洗膏貼俱未收效咫尺筵席登對無路成命之下末由承膺惶隕罔措如添一病玆敢冒瀆崇嚴伏乞聖慈俯垂憐察亟降威罰鐫免臣相職仍治臣逋慢瘝曠之罪千萬幸甚取進止答曰省箚具悉卿懇啓覆之必行於是月旬後卽法例然矣況再覆政府所管詳覈於再覆然後方可爲三覆而卿之所愼旣云類癬則難以强策刑獄雖重事勢如此啓覆擇日之命姑置之卿須安心愼攝若於限內可强卽爲言送該房也仍傳曰此批答遣史官傳諭
정조 17년
禮曹正郞李福休疏曰伏以臣卽一蟣蝨之微品耳生長海濱見聞謏淺畢命丘壑揆分是宜而千萬意外屢蒙特點之聖恩得廁具臣之末班方感激恩私不知圖報之所以顧念臣材不足以通一藝之妙學不足以識天人之幾智不足以達事物之情言不足以動時世之聽語時務則矇然論經綸而蔑如雖欲效區區一得之愚敷陳於九重求聞之聖聰而人微言淺無異寸筳之撞鍾拳石之投河實無足以有槪於上心耳雖然謀之臧否在乎言者之智愚而言之從否惟在聖心之採斥豈可自分其陳腐逆料其必不用而終始含默以負我殿下求助之盛念哉第伏念我殿下一自園寢禮遷之後凡於水原之事夙宵勞神居民安輯之方新邑保障之慮靡不用極工匠游手給以無息之官錢功令諸儒賜以月課之賞典其他蠲稅之章賜復之音前後相續一邑民生擧有安蘇之意無異嬰兒之得乳母每一絲綸之下寒者無衣而若溫饑者不食而若飽病者無藥而若蘇大舞小蹈長悅幼樂而在聖心則猶以爲不足謀於朝廷詢於父老採聞於閭巷朝廷之論皆曰至矣無餘策父老之對亦曰盡美矣無他謀殿下雖欲聞眞箇謀策何從以得聞哉噫殿下信以爲新邑設施其果無一分罅漏處耶臣愚死罪竊以爲未也夫新邑地形西北空虛乾戌風直射東南低下元身水直下烈風所吹廬舍有散析之慮庫水所破民財有不阜之患築城之議乃所以補空救急而無異道傍之作舍終無一定之經綸此有識者之所慨歎者也如思可築之道則有財而後方可本邑田畓結數摠爲一萬一千餘結此數中劃出六分之一則爲二千結二千結所納稅米通爲四萬六千斗乘其春秋之隙以四萬六千斗之米募民築幾雉之城城亦三分其址一年築一分二年築二分三年築三分則似可了當而此在任事者之得其人量度事功刻定期限之如何耳然此則通行之說也臣不必架疊而若其有識經遠之謀不但此一事也臣嘗博採而周問則無不曰田結可以改量也軍丁可以精簡也鎭防可以鞏固也何以謂田結之改量也我國田制初以六等磨鍊而京畿土薄無上等故其所打量較嶺南五等之下而猶爲高重至於楊廣兩邑以其陵寢奉安之地民役浩繁故歇定以六等之稅民之種子一斗之田不過二三升稅米故民蒙其惠國中買土者必以楊廣之地爲願者是也至於水原則土品較楊廣尤下除非海堧斥鹵之地必是廣野高燥之土其所執卜較楊廣尤重或定以四五等之中稅法又加於楊廣一結加八二斗米是再重也一斗種之稅幾入八九升故農利全減公納私償之餘卒無終歲之資豐年而未免春窮歉歲而多致餓莩至於人稀地廣處荒廢倍多者也今若依楊廣例較其土品厚薄其最厚者繫以五等之次以下竝從六等之制則農利漸厚民居漸聚矣何以謂軍丁之精簡也國初定制時三南大路之衝公州巡營以上無一重鎭故置獨鎭於水原以防南至之患定以六千名束伍其後加定以九千餘名及兵曹軍一百十四名加以馬兵諸軍官守堞軍至過萬名挽至今日則加以壯勇一隊其數轉夥以本邑五十五面之中責出逃故之代定充數極難如非襁褓幼穉之兒必是店幕傭雇之輩朝疤記而夕他鄕者也故虛額恒多當其歲抄責無生有無異龜背之括毛秉虛爲實有似畫餠之調飢在民戶徒增繹騷之怨在國家終無倉卒之恃如此而爲兵則雖日得萬兵將安用哉故相臣南九萬爲北時獻北道武揚之規而曰兵不在多在乎精多則必有疲弱庸怯者間之一怯夫聞鼓而走則衆勇士隨而沮氣者誠曉事之論也今若依初定式例以六千名爲限其於萬餘名中精抄其驍健有實者入于額中其餘數則一倂沙汰之此尹鐸所以重保障而減戶數之制也苟如是則民弊自祛軍丁稍精矣何以謂鎭防之鞏固也惟我國都西南爲海在勝國時倭寇連年侵掠於西海之邊卽今仁富水南等邑是也麗末楊廣道按廉使鄭地每禦倭於仁南之間而水原之雙阜乃南陽之南而寔西海初入之路也水原之瓮浦又是雙阜海之深入而距本府四十里之地也其西花梁也其南大津也花梁大津距本府稍遠而花梁置僉使大津置牧官獨於瓮浦而無鎭官非所以應緩急之道也夫瓮浦之要害非比花梁大津而水路之形勢着船甚易故頃年騷說亦自瓮浦始一商船來泊一野夫風傳遽至四五邑喧騰以至上入天聰則其緊切之勢推可知也今若置僉使於瓮浦西應花梁南連大津則其爲水路之關防緊且重矣今幸數百年來別無水路之虞故國家之設施於水路者甚疎然其在經遠之慮豈可以無虞而慢之哉旱舟水車乃是智者之具而重門擊柝不必有寇之時也凡此三者非臣創爲之說也乃輿人之所共誦而自前之所願行者也當聖上拔例規畫之日若不能斷然行之則恐無以救一邑之宿弊而鞏一邑之形勢矣臣自留營設置之後意謂必有以此說上聞者而側聽經歲終無一言誠不勝慨惋于中玆敢略陳愚見仰干崇聽伏願我殿下亟加澄省博採衆議特賜處分一以爲壯關防之道一以爲救民弊之地千萬幸甚臣無任
정조 17년
省疏具悉爾以華城之人爲華城關防備陳一得之見能效執藝之義言足聽也誠亦嘉乃新邑之之爲治西北闊東南低築城之論實爲重關防之大計經始之初當先求可堪董工之人而任之前留相大官也時守臣耆堂也俱難以筋力責之此所以浮石煮灰而稍竢之者也雖自來年當次次成就爾言中公賦劃六之一云云付之廟堂稟處外此田結改量事軍丁精揀事瓮浦置僉使事亦付之廟堂指陳當否之策矣
정조 17년
癸丑十月十七日巳時上御重熙堂都承旨入侍時行都承旨洪明浩假注書洪樂游記注官金良倜承膺祚以次進伏訖上命書傳敎曰史官二員待命騎馬二匹立之仍敎曰近來各司之卯酉仕稽忽莫甚實注書及廳注書分詣各司摘奸以來可也命退承史以次退出
정조 17년
癸丑十月十七日申時上御重熙堂右副承旨入侍時右副承旨南公轍記事官徐有聞記注官金良倜承膺祚以次進伏訖上曰鄭尙愚上疏無救護之言而批答不爲依筵敎詳考後頒布以致疏與批相反之境云者是豈成說乎公轍曰臣於伊日筵中承書批旨而有筵退後取見元疏詳考頒布之下敎故退而搜覓上疏而元疏無去處未及考見而驟聞明有救護之語云故果未審愼而徑先頒布惶悚之極不知所達矣上命書傳敎曰批答誤頒當該承旨南公轍從重推考不卽往復之該玉堂鄭尙愚亦爲推考元批以不允改頒布又命書傳敎曰院規雖不關於金石之國典其爲謹守不易則爲一院之長尤當致意名以廳注則雖十年無敢申退院規卽然而近日連以上注代直極爲駭然況出去之廳注卽洪樂游乎當該都承旨禁推在院承旨一竝從重推考以存院規雖以鄭文始言之應入番次不知去處又如是破壞院規節節駭妄文始亦令該府拿問處之公轍曰守門將李性林以講不通能誦間入直而聞其親病危重來訴本院事當捧其呈辭而以其罰直之故前都承旨欲登筵提達而未果云矣上命書傳敎曰今聞守門將李性林事該曹之不卽草記極爲駭然渠官高下姑勿論大關風敎當該入直堂上遞差判堂越俸一等前知申欲爲提稟而未及登筵未果云則身爲該房尙無入稟該房承旨禁推雖以入侍承旨言之何去而今始警咳乎亦爲從重推考性林替直使之當日下送命退承史以次退出
정조 17년
行都承旨洪明浩坐行左承旨閔台爀坐右承旨李勉兢坐左副承旨洪仁浩坐右副承旨南公轍坐直同副承旨兪漢寧坐直注書徐有聞仕直一員未差假注書洪樂游仕事變假注書李弘達仕
정조 17년
兪漢寧啓曰明日方物看品時處所以何處爲之乎敢稟傳曰便殿爲之
정조 17년
李勉兢啓曰訓鍊大將趙心泰明日習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 17년
傳于洪仁浩曰都承旨無入侍之命而徑先詣閤當該承旨洪仁浩從重推考
정조 17년
傳于李勉兢曰戶曹判書入侍
정조 17년
有政吏批判書金思穆進參判沈煥之受由在外參議鄭大容進行都承旨洪明浩進李得臣爲刑曹判書李尙度爲兵曹參知文燦奎爲典籍
정조 17년
兵批判書鄭好仁進參判林濟遠病參議李師濂入直參知李尙度未肅拜右承旨李勉兢進黃箕範爲同知李翼晉爲曹司五衛將具錫殷爲慶熙將李珍暹爲景福將金鎭鼎爲宣傳官李尙德爲訓鍊判官副護軍李柏然副司直徐邁修姜彝正洪樂恒竝單付
정조 17년
傳于李勉兢曰畿內八邑之以植木年年役民而守令略施酬勞之擧小民未蒙一視之惠爲所重旣役民當有示意之政今年以稍熟昨年停退聞欲督捧趁今施惠可謂實政八邑壬子條還穀在民間者特爲勿捧事下諭道伯
정조 17년
兪漢寧以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而此後看護等節着實擧行事申飭之意敢啓傳曰知道
정조 17년
兪漢寧以承文院都提調意啓曰本院時帶提調無故人員甚少使行査對無以備員行司直鄭民始行司直李文源延豐君李𡊠戶曹判書沈頤之漢城府判尹趙宗鉉兵曹判書鄭好仁行副司直徐有防吏曹判書金思穆禮曹判書閔鍾顯行副司直李在學竝還差行副司直徐鼎修吏曹參判沈煥之亦爲差下閔鍾顯使之仍察公事提調之任何如傳曰允旣非名宦太涉簡抄更爲加數啓下可也